เงินบาทนอนนิ่งในกรอบแคบ รอดูบันทึกการประชุมของเฟด
โดย...ณัฏฐริยา วิทยธนเศรษฐ์
16 พ.ย. 2558

โดย...ณัฏฐริยา วิทยธนเศรษฐ์
สายงานธุรกิจตลาดทุน ธนาคารกสิกรไทย คาดว่า ค่าเงินบาทจะเคลื่อนไหวในกรอบ 35.70-36.00 ในสัปดาห์นี้ โดยจะซื้อขายในกรอบแคบเช่นเดียวกับสัปดาห์ก่อน เนื่องจากยังไม่มีปัจจัยใหม่มาขับเคลื่อนตลาดเงิน โดยนักลงทุนรอคอยตัวเลขเศรษฐกิจที่สำคัญ เช่น ตัวเลขจีดีพีและการจ้างงานนอกภาคเกษตรที่จะออกมาปลายเดือน พ.ย.และต้นเดือน ธ.ค. แม้กรรมการนโยบายการเงินของธนาคารกลางสหรัฐ (เฟด) หลายท่านออกมากล่าวสนับสนุนการขึ้นดอกเบี้ยครั้งแรกในเดือน ธ.ค. แต่เงินเหรียญสหรัฐกลับไม่เปลี่ยนแปลงมากนัก สะท้อนว่าเงินเหรียญสหรัฐเคลื่อนไหวตามตัวเลขเศรษฐกิจมากกว่าคำกล่าวของเฟด แต่ในทางตรงข้ามนักลงทุนในตลาดสินค้าโภคภัณฑ์ยังอยู่ในช่วงปรับการคาดการณ์ ทำให้ราคาทองคำร่วงลงไปต่ำที่สุดนับตั้งแต่ปี 2010 และราคาน้ำมันร่วงลงไปต่ำสุดในรอบ 2 เดือน ที่ 41.75 เหรียญสหรัฐ/บาร์เรล ในสัปดาห์ก่อน
ทั้งนี้ ปัจจัยที่อาจกระทบการเคลื่อนไหวของเงินบาทระหว่างสัปดาห์นี้ ได้แก่ ตัวเลขจีดีพีไทยที่จะออกมาในวันจันทร์ โดยตลาดมองว่าจีดีพีจะขยายตัวได้ 2.60% ในไตรมาส 3 ชะลอตัวลงเล็กน้อยจาก 2.80% ไตรมาส 2 รวมทั้งการจับตาบันทึกการประชุมของเฟด ในวันที่ 19 พ.ย.นี้ อัตราเงินเฟ้อของประเทศหลัก เรามองว่าแนวต้านที่ 35.95 เป็นแนวต้านที่แข็งแกร่งพอประมาณ แต่หากจีดีพีไทยออกมาน่าผิดหวัง หรือหากตัวเลขสหรัฐออกมาดีกว่าคาด อาจดันให้เงินบาททะลุ 36.00 ได้ในระยะสั้น 
ในสัปดาห์ก่อนเงินบาทเปิดตลาดที่ 35.80 อ่อนค่าลงอย่างรวดเร็วจากราคาปิดในสัปดาห์ก่อนหน้าที่ 35.50 ส่วนในช่วงปลายสัปดาห์ เงินบาทยังปรับอ่อนค่าลงต่อ หลังจากกรรมการนโยบายการเงินของเฟดหลายท่านกล่าวสนับสนุนการขึ้นดอกเบี้ยในเดือน ธ.ค.ส่งผลให้เงินบาทอ่อนค่าลงไปปิดตลาดที่ 35.93 (ณ วันศุกร์เวลา 17.00 น.)
สัปดาห์ที่ผ่านมา ผลตอบแทนของหุ้นกู้ในตลาดรองเพิ่มขึ้นหลังจากตลาดค่อนข้างมั่นใจว่าเฟดจะปรับขึ้นดอกเบี้ย แต่ผลตอบแทนของหุ้นกู้รุ่นอายุต่ำกว่า 10 ปี ปรับลดลง โดยนักลงทุนยังคงคาดว่าดอกเบี้ยนโยบายของไทยน่าจะอยู่ในระดับต่ำต่อไป แม้เฟดจะขึ้นดอกเบี้ย สิ้นสุดสัปดาห์ ผลตอบแทนหุ้นกู้ที่มีอันดับน่าเชื่อถือ AAA รุ่นอายุ 1-3 ปี ไม่เปลี่ยนแปลง